SHBA: Dita e të Rënëve, një moment për të nderuar ata që bënë sakrificën sublime
Këtë vit, shumë nga familjarët do të kujtojnë të afërmit e rënë në luftrat në Irak e Afganistan
Rreshta të tërë me varre të të rënëve në Varrezat Kombëtare të Arlingtonit. Pritet që nesër mbi 10 mijë vetë të përshkojnë këto rreshta me rastin e Ditës së të Rënëve. Të rënët e parë të varrosur këtu ishin ushtarë të vrarë gjatë Luftës Civile Amerikane. Tani në këto varreza prehen mbi 330 mijë ushtarë. Në Ditën e të Rënëve, kur amerikanët kujtojnë sakrificat madhore të këtyre burrave e grave, tradicionalisht presidenti dhe nënpresidenti vendosin një kurorë në Varrin e Ushtarit të Panjohur. Këto janë pamje nga ceremonia e vjetshme. Kaitlin Horst është zëdhënëse e Varrezave Kombëtare: Në parcelën 60 prehen rreth 600 të rënë gjatë luftrave në Irak dhe Afganistan. Kjo njihet si parcela më e trishtueshme në Amerikë. Shefi i Shtatmadhorisë Mike Mullen, Komandanti i forcave amerikane dhe të NATOs, Gjenerali Stanley McChrystal dhe Presidenti afgan Hamid Karzai ishin këtu disa javë më parë. Ishte vizita e parë e zotit Karzai në këtë pjesë të varrezave. Viktimat amerikane në konfliktin 9-vjeçar afgan kanë shkuar në mbi 1 mijë vetë. Gjysma e tyre u vranë gjatë 2 vjetëve të fundit. Analistët fajësojnë për rritjen e numrit të viktimave zgjedhjet e trazuara dhe rigjallërimin e talebanëve, përballë operacioneve amerikane për rimarrjen e provincave. Udhëheqësit ushtarakë parashikojnë që niveli i dhunës të vazhdojë: Gjenerali McChrystal tha gjatë vizitës së tij në Arlington se kishte rastisur pranë varrezave të ushtarëve që kishin punuar me të: Ish ministri i jashtëm afgan Abdullah Abdullah, i cili konkuroi vjet në zgjedhjet presidenciale, thotë se Amerika duhet të fitojë besimin e popullit afgan dhe të shpjegojë synimet e saj, si mënyrë për t’i dhënë fund angazhimit amerikan atje: Vetëm atëherë, parcela 60 do të mund të ruajë përmasat që ka, dhe Dita e të Rënëve do të shërbejë për të kujtuar sakrificat e viteve të mëparshme dhe jo viktima të reja.